Bætt hefur verið nýrri skráningu í WorldFeng , upprunaættbók íslenska hestsins , en það er skráning á umráðamanni hvers hests . „ Samkvæmt nýlegum reglum Evrópusambandsins um hestahald og vegna þess að WorldFengur virkar sem rafrænt hestavegabréf hér að landi , er nauðsynlegt að taka upp skráningu á umráðamanni hrossa . Umráðamaður hestsins er alltaf einn aðili og er í raun umsjónarmaður hestsins , “ segir í tilkynningu frá Matvælastofnun . Umráðamaður er í flestum tilvikum sami aðili og skráður eigandi en vegna eftirfarandi þátta þarf að skerpa á nokkrum atriðum : • Ef margir eru skráðir eigendur þá þurfa eigendur að senda inn tilkynningu um skráningu á einum umráðamanni ( Enginn er skráður umráðamaður hrossa í eigu fleiri en eins aðila fyrr en eigendur hafa sent inn tilkynningu , eða skráð í heimarétt , hver sé umráðamaður hrossins ) . • Ef skráður eigandi er undir lögaldri – Þá þarf einnig að senda inn tilkynningu um skráningu á umráðamanni . • Ef eigandi er ekki staðsettur í sama landi og hrossið – t.d. útlendingar sem eiga hross hér á landi . Þá tekur Matvælastofnun fram að ef um eigendaskipti er að ræða á hestinum , verður hinn nýi eigandi sjálfkrafa skráður umráðamaður ef atriðin að ofan eiga ekki við . Þá verður það á ábyrgð umráðamanns að skila inn skýrsluhaldsupplýsingum á hverju hausti . Í því felst að skrá eða bera ábyrgð á skráningu um afdrif hrossa , fyljun og folaldaskráningu þeirra hrossa sem umráðamaður hefur umráð yfir . Jafnframt verður gert auðveldara að skila inn haustskýrslu til Matvælastofnunar í gegnum heimarétt WorldFengs og verður það á ábyrgð umráðamanns . Með þessu móti er reynt að tryggja að gerð sé rétt grein fyrir öllum hrossum í landinu við búfjáreftirlit í samræmi við lög um búfjárhald .